བཀའ་སྡེ་སྣོད་གསུམ་གྱི་ངོ་སྤྲོད་རག་བསྡུས།
སྔོན་དུ་གླེང་བའི་གཞི། རྟོན་པ་བཞི་ལྡན་བདེ་བ་གཤེགས་པའི་བཀའ།། སྡེ་སྣོད་གསུམ་དུ་བསྡུས་ནས་ངོ་སྤྲོད་ཙམ།། ལུང་རིགས་གཉིས་ཀྱིས་འཆད་ན་བརྩོན་ལྡན་འགས།། བློ་རིག་གཅིག་ཏུ་སྒྲིམ་ནས་གསན་པར་འཚལ།། དེ་ལ་ལྷ་དང་བཅས་པའི་འགྲོ་བ་མ་ལུས་པའི་ཕན་བདེའི་འབྱུང་གནས་བདེ་བ་གཤེགས་པའི་བསྟན་པ་རིན་པོ་ཆེ་ལུང་དང་རྟོགས་པའི་བདག་ཉིད་གཉིས་སུ་ཕྱེས་པའི་རྟོགས་པའི་བསྟན་པ་བསླབ་པ་གསུམ་གང་ལ་བལྟོས་པའི་ཡུལ་ནི་ལུང་གི་བསྟན་པ་ཉག་ཅིག་ཡིན་ལ། དེ་ལ་རྒྱལ་བའི་བཀའ་དང་དགོངས་འགྲེལ་གྱི་བསྟན་བཅོས་གཉིས་སུ་ངེས་པའི་ནང་ནས་ཀྱང་། ལྷ་ཡི་ལྷ་དང་མ་ཡི་མ་ལྟ་བུ་ནི་རྒྱལ་བའི་བཀའ་ཉིད་ཡིན་ལ། དེ་ལ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་དུ་དབྱེ་བ་དང་། བསྡུས་ན་གསུང་རབ་ཡན་ལག་བཅུ་གཉིས་དང་ཡན་ལག་དགུ་ དེ་ཡང་བསྡུས་ན་སྡེ་སྣོད་རིན་པོ་ཆེ་གསུམ་དུ་འདུ་བས། དེས་ན་རྒྱལ་བའི་བཀའ་སྡེ་སྣོད་རིན་པོ་ཆེ་གསུམ་ནི་འཇིག་རྟེན་འདིར་དུས་དང་རྣམ་པ་ཀུན་ཏུ་དགོས་འདོད་ཀུན་འབྱུང་གི་ནོར་བུ་དང་། མུན་པ་ཀུན་སེལ་གྱི་སྒྲོན་མེ་ལྟར། ཆེས་རིན་ཐང་ལྡན་པ་དང་། ཆེས་རྩ་ཆེའི་རང་བཞིན་ལྡན་པ་ཞིག་ཡིན་པས། འགྲོ་བ་མི་སྤྱི་དང་ལྷག་དོན་དུས་རབས་གཞོན་སྐྱེས་ཤེས་ཡོན་ཅན་དག་གི་ཀླད་པའི་གྲུ་ཟུར་དང་། བསམ་བློ་ར་བའི་ནང་དུ་འདིའི་རིན་ཐང་གི་ཆ་ཤས་རེ་ཙམ་ཡང་འཛུལ་ཐབས་བྱེད་རྒྱུ་ནི། ༧གོང་ས་མཆོག་གི་བཀའ་སློབ་ལྔ་ཕྱི་དུ་མའི་དགོངས་དོན་ཀྱི་སྙིང་པོར་གྲུབ་པ་ལྟར། འདི་གའི་མཐོ་སློབ་ཀྱི་གཞོན་སྐྱེས་དོན་གཉེར་ཅན་ཁག་གཅིག་གིས་རེ་དགོངས་བཞིན་བཀའ་སྡེ་སྣོད་གསུམ་གྱི་ངོ་སྤྲོད་རགས་བསྡུས་གནའ་རབས་གོང་མའི་སྲོལ་མ་ཉམས་པའི་ཐོག་ནས་དུས་རབས་མིའི་གོ་བདེ་བའི་ལུགས་སུ་བཀྲལ་ནས་བཤད་འདོད་བྱུང༌། བཀའ་ཡི་གོ་དོན་དང་དབྱེ་བ། སངས་རྒྱས་ཀྱི་བཀའ་ཡི་གོ་དོན་ནི། ཁྱད་ཆོས་གསུམ་ལྡན་གྱི་གསུང་རབ་ཐུག་པ་དེ་ཡིན། ཁྱད་ཆོས་གསུམ་ནི། བརྗོད་བྱ་དོན་ལྡན་གྱི་ཆོས་དང་འབྲེལ་བ། བྱེད་ལས་ཁམས་གསུམ་གྱི་ཉོན་མོངས་སྤོང་པ། འབྲས་བུ་ཞི་བའི་ཕན་ཡོན་སྟོན་པ་བཅས་ཡིན། དེའི་ཁུངས་ནི་རྒྱུད་བླ་མ་ལས། གང་ཞིག་དོན་ལྡན་ཆོས་དང་གཉེར་འབྲེལ་ཞིང༌། ཁམས་གསུམ་ཀུན་ལས་ཉོན་མོངས་སྤོང་བྱེད་གསུངས། ཞི་བའི་ཕན་ཡོན་སྟོན་པར་མཛད་པ་གང༌། དེ་ནི་དྲང་སྲོང་གསུང་ཡིན་ལྡོག་པ་གཞན། ཞེས་པ་དེ་ཡིན།། བཀའ་ཡི་སྒྲ་དོན་ནི། ལེགས་སྦྱར་སྐད་དུ་སུ་བྷཱ་ཥི་ཏ་ཞེས་པ་དེ་ཡིན་ལ། སུ་ནི་དོན་ལྔ་ལ་འཇུག་པའི་ནང་ནས་སྐབས་འདིར་ལེགས་པའི་དོན་དང་།བྷཱ་ཥི་ཏ་ནི་གསུངས་པ་ལ་གོ་དགོས། དེ་ལྟར་ན་བཀའ་ཡི་སྒྲ་དོན་ནི་ལེགས་པར་གསུངས་པ་ཉིད་ཡིན་ནོ། འོན་ཀྱང་བོད་སྐད་དུ་ལེགས་པར་གསུངས་པ་ཤེས་མི་ཟེར་བ། སྒྲ་དོན་ལས་འགངས་ཏེ་བཀའ་ཞེས་འདོགས་པའི་རྒྱུ་མཚན་གང་ཡིན་ཞེ་ན། ཐ་སྙད་འདི་བོད་བསྒྱུར་མ་བྱས་པའི་སྔོན་ནས་སྒྲ་བཤད་དུ་ཡོད་མིན་ཇི་ལྟར་ཡང་དོན་གྱི་ཆ་ལག་གཅིག་མཚུངས་ཡིན་པའི་ཐ་སྙད་བཀའ་ཞེས་པ་འདི་རང་རེ་བོད་ཀྱི་གདོད་མ་ནས་ཡོད་པའི་འདོད་རྒྱལ་གྱི་མིང་ཞིག་པས། བོད་རང་ལ་ཐ་སྙད་འདི་ཉིད་གོ་སླ་ཞིང་འཇུག་བདེ་བར་དགོངས་ནས། རྒྱ་གར་གྱི་སུ་བྷཱ་ཥི་ཏའི་སྐད་དོད་ལས་གྲུབ་པའི་ལེགས་པར་གསུངས་པ་ཞེས་པའི་མིང་ཚིག་འདི་གསར་བཟོ་མ་བྱས་པར་བཀའ་ཞེས་པའི་གདོད་མའི་མིང་ཚིག་འདི་ག་རང་བེད་སྤྱད་བྱས་པ་ཡིན། འོ་ན་བཀའ་ཡི་སྒྲ་དོན་ལེགས་པར་གསུངས་པ་ཡིན་ན། ཇི་ལྟར་ལེགས་པར་གསུང་པ་ཡིན་སྙམ་ན། ལེགས་པ་རྣམ་པ་བཅུའི་སྒོ་ནས་གསུངས་པ་ཡིན་ཏེ། ༡རང་ཉིད་སངས་རྒྱས་ནས་གསུངས་པ་དང་། ༢སེམས་ཅན་ཡོངས་རྫོགས་ཀྱི་དབང་དུ་མཛད་ནས་གསུངས་པ། ༣དུས་རྒྱུན་དུ་གསུངས་པ། ༤དཔེ་མཁྱུད་མེད་པ་ཡང་དག་པར་གསུངས་པ། གདུལ་བྱའི་བསམ་པ་དང་འཚམ་པར་གསུངས་པ། དབྱངས་ཀྱི་ཡན་ལག་ལྔ་ལྡན་གྱི་སྒོ་ནས་གསུངས་པ། ༥དབྱངས་གཅིག་གི་སྐད་ཡིག་སྣ་ཚོགས་པར་གོ་ནུས་པའི་སྒོ་ནས་གསུངས་པ། ༦དབྱངས་གཅིག་ལ་གདུལ་བྱ་སོ་སོས་གོ་བ་སྣ་ཚོགས་ལེན་ཐུབ་པ། ༧མཐའ་གཉིས་སྤངས་པའི་ལམ་གསུངས་པ། ༨དུས་ལ་བབ་པའི་སྐབས་ཁོ་ནར་གསུངས་པ་བཅས་ཡིན། དེའི་ཁུངས་ནི། རྣམ་བཤད་རིག་པ་ལས། ཇི་ལྟར་ན་ལེགས་པར་གསུངས་པ་ཡིན་ཞེ་ན། རྣམ་པ་བཅུ་དག་གིས་ཏེ། ཡང་དག་པ་བླང་པ་ཉིད་ཀྱིས་དང༌། དབང་དུ་མཛད་པ་ཉིད་ཀྱིས་དང༌། འཛུལ་པ་ཉིད་ཀྱིས་དང༌། རབ་ཏུ་ལྡན་པ་ཉིད་ཀྱིས་དང༌། རབ་ཏུ་དབྱེ་བ་ཉིད་ཀྱིས་དང༌། རྟེན་ཉིད་ཀྱིས་དང༌། གོ་བར་མཛད་པ་ཉིད་ཀྱིས་དང༌། གདགས་པ་ཉིད་ཀྱིས་དང༌། དུས་ཉིད་ཀྱིས་དང་ཡོན་ཏན་ཡོངས་སུ་འཛིན་པ་ཉིད་ཀྱིས་སོ། །ཞེས་གསུངས། རྒྱལ་བའི་བཀའ་ལ་དབྱེ་བ་ཕྱེ་སྟངས་དྲུག་སྟེ། དུས་ཀྱིས་སྒོ་ནས་ཕྱེ་བ་དང༌། བརྗོད་བྱའི་སྒོ་ནས་ཕྱེ་བ། རྗོད་བྱེད་ཀྱིས་སྒོ་ནས་ཕྱེ་བ། གཉེན་པོའི་སྒོ་ནས་ཕྱེ་བ། གདུལ་བྱའི་སྒོ་ནས་ཕྱེ་བ། བདག་རྐྱེན་གྱིས་སྒོ་ནས་ཕྱེ་བའོ།། དང་པོ་བཀའ་ལ་དུས་ཀྱི་སྒོ་ནས་ཕྱེ་ན། དུས་དང་པོར་ཝཱ་ར་ཎ་སིར་གསུངས་པའི་བདེན་བཞིའི་ཆོས་སྐོར། དུས་བར་པ་བྱ་རྒོད་ཕུང་པོའི་རིར་གསུངས་པའི་མཚན་ཉིད་མེད་པའི་ཆོས་སྐོར། དུས་མཐའ་མ་ཡངས་པ་ཅན་དུ་གསུངས་པའི་དོན་དམ་རྣམ་པར་ངེས་པའི་ཆོས་འཁོར་དུ་དབྱེ་བའོ། བཀའ་ལ་བརྗོད་བྱའི་སྒོ་ནས་དབྱེ་ན། དྲང་དོན་གྱི་བཀའ་དང་ངེས་དོན་གྱི་བཀའ་གཉིས་ཡོད། དྲང་དོན་ཀྱི་བཀའ་ནི་ཀུན་རྫོབ་བདེན་པ་བསྟན་བྱའི་གཙོ་བོར་བྱས་པའི་བཀའ་རྣམས་ཡིན། ངེས་དོན་གྱི་བཀའ་ནི་དོན་དམ་བདེན་པ་བསྟན་བྱའི་གཙོ་བོར་བྱས་པའི་བཀའ་རྣམས་ཡིན། དེ་ཡང་སྤྱི་བཤད་ཙམ་ཡིན་གྱི་གྲུབ་མཐའ་རང་རང་གི་ལུགས་ལ་དྲང་དོན་དང་ངེས་དོན་གྱི་བྱེ་བྲག་མི་འདྲ་བའི་དབྱེ་སྒོ་ཤིན་ཏུ་མང༌། ཡང་བཀའ་ལ་རྗོད་བྱེད་ཀྱིས་སྒོ་ནས་དབྱེ་ན། གསུངས་རབ་ཡན་ལག་བཅུ་གཉིས་ཡོད་དེ། མདོ་སྡེ་དང༌། དབྱངས་སུ་བསྙད་པའི་སྡེ་དང༌། ལུང་དུ་བསྟན་པའི་སྡེ། ཚིགས་སུ་བཅད་པའི་སྡེ། ཆེད་དུ་བརྗོད་པའི་སྡེ། གླེང་གཞིའི་སྡེ། རྟོགས་པ་བརྗོད་པའི་སྡེ། དེ་ལྟར་བྱུང་བའི་སྡེ། སྐྱེས་པའི་རབས་ཀྱི་སྡེ། ཤིན་ཏུ་རྒྱས་པའི་སྡེ། རྨད་དུ་བྱུང་བའི་སྡེ། གཏན་ལ་འབབ་པའི་སྡེ་བཅས་སོ། །འདིའི་ཁུངས་ནི་བརྒྱད་སྟོང་འགྲེལ་པ་སྙིང་པོ་མཆོག་ལས། མདོ་སྡེ་དབྱངས་བསྙད་ལུང་དུ་བསྟན། །ཚིགས་བཅད་ཆེད་བརྗོད་གླེང་གཞི་དང༌། །རྟོགས་བརྗོད་དེ་ལྟར་བྱུང་བ་དང༌། །སྐྱེས་རབས་ཤིན་ཏུ་རྒྱས་པ་དང༌། །རྨད་བྱུང་གཏན་ལ་ཕབ་པ་དང༌། །གསུངས་རབ་ཡན་ལག་བཅུ་གཉིས་ཡིན། །ཞེས་གསུངས། དེ་ལས་ཀྱང་བསྡུས་ན་གསུང་རབ་ཡན་ལག་དགུར་འདུ་བ་ཡིན། ཡང་བཀའ་ལ་གདུལ་བྱའི་སྒོ་ནས་དབྱེ་ན། ཐེག་དམན་གྱི་བཀའ་དང་ཐེག་ཆེན་གྱི་བཀའ་གཉིས་སུ་དབྱེ་ཞིང༌། ཐེག་པ་ཆེན་ཆུང་གི་ཁྱད་པར་ནི། གང་ཟག་གི་བདག་མེད་བསྟན་བྱའི་གཙོ་བོར་བྱེད་པ་དང༌། ཆོས་ཀྱི་བདག་མེད་བསྟན་བྱའི་གཙོ་བོར་བྱེད་མིན་གྱི་སྒོ་ནས་འཇོག་ནའང་སྤྱིའི་ཆ་ནས་རུང་བར་སེམས་སོ། ཐེག་བསྡུས་ལས་ནི་ཐེག་པ་ཆེན་ཆུང་གྱི་ཁྱད་པར་ཆེན་པོ་བདུན་གྱི་སྒོ་ནས་འཇོག་དགོས། ཡང་བཀའ་ལ་བདག་རྐྱེན་གྱིས་སྒོ་ནས། ཞལ་ནས་གསུངས་པའི་བཀའ་དང༌། བྱིན་གྱིས་རླབས་པའི་བཀའ། རྗེས་སུ་གནང་བའི་བཀའ་གསུམ་དུ་འབྱེད་དེ། ཞལ་ནས་གསུངས་པའི་བཀའ་ནི་བཅོམ་ལྡན་འདས་སྐུ་དངོས་ཀྱི་ཞལ་ནས་གསུངས་པ་མདོ་སྡེ་ས་བཅུ་པ་ལྟ་བུ། བྱིན་གྱིས་རླབས་པའི་བཀའ་ནི་སངས་རྒྱས་རང་ཉིད་ཀྱི་ཞལ་ནས་མ་གསུངས་ཀྱང་རང་ཉིད་ཀྱིས་བྱིན་གྱིས་རླབས་པའི་མཐུ་ལ་རྟེན་ནས་སེམས་ལྡན་གྱི་གང་ཟག་སྐྱེ་བོ་ཕལ་པ་དང་སེམས་མེད་ཀྱི་བྱུང་བ་འརྩི་ཤིང་རི་བྲག་ལྟ་བུ་ལས་ཀྱང་དོན་སྙིང་ལྡན་པའི་ཆོས་ཀྱི་སྡོམ་ཆེན་པོ་དེ་འདྲ་གསུངས་པའི་རིགས་པ་ཟེར། དེ་ལ་ཡང་ནང་གསེས་ཕྱེ་ན། ཤེས་རབ་སྙིང་པོ་ལྟ་བུ་ཐུགས་ཏིང་ངེ་འཛིན་གྱིས་བྱིན་གྱིས་བརླབས་པའི་བཀའ་དང་གནོད་སྦྱིན་སོགས་སྐྱེ་བོ་ཕལ་བ་དེ་དག་གི་ངག་ནས་སྔགས་སྨྲས་པ་ལྟ་བུ། ཐུགས་སྙིང་རྗེས་བྱིན་གྱིས་བརླབས་པའི་བཀའ་ལྷའི་རྔ་བོ་ཆེ་དང་ལྗོན་ཤིང་རླུང་གིས་བསྐུལ་བ་ལས་ཆོས་ཀྱི་སྡོམ་བཞི་བསྟན་པ་ལྟ་བུ་ཐུགས་  བྱིན་གྱིས་བརླབས་པའི་བཀའ་ཡིན། རྗེས་སུ་གནང་བའི་བཀའ་ནི་སངས་རྒྱས་རང་ཉིད་ཞལ་བཞུགས་པའི་སྐབས། རྗེས་ནས་བཀའ་བསྡུ་བའི་སྐབས། བཀའ་དེ་ཉིད་གང་དུ་གནང་བའི་ས་གནས་དང་གང་ལ་གནང་བའི་གདུལ་བྱ། ཇི་ལྟར་གནང་བའི་ཚུལ། གནང་བའི་རྗེས་སུ་མངོན་པའི་བསྟོད་ཚུལ་བཅས་བསྟན་པའི་ཆེད། དེ་སྐད་བདག་གིས་ཐོས་པ་དུས་གཅིག་ན་སོགས་ལྟ་བུ་རྣམས་ཡིན།།